Komlói Kistérség

Többcélú Önkormányzati Társulás

*7300 Komló, Városház tér 3.*

*Tel: 72/584-000 e-mail:* [*tarsulas@komlo.hu*](mailto:tarsulas@komlo.hu)

**H A T Á R O Z A T I K I V O N A T**

A Társulás Tanácsának 2023. szeptember 28-i ülésének jegyzőkönyvéből

*Tárgy: A Komlói Kistérség Többcélú Önkormányzati Társulás Szervezeti és Működési Szabályzatának módosítása*

**31/2023. (IX. 28.) sz. Tct. határozat**

A Társulás Tanácsa - az Elnök előterjesztésében a Pénzügyi és Területfejlesztési bizottság véleményének figyelembevételével – a *Komlói Kistérség Többcélú Önkormányzati Társulás Szervezeti és Működési Szabályzatának módosítása* című előterjesztést megvitatta és az alábbi határozatot hozza:

1. A Társulás Tanácsa a Pénzügyi és területfejlesztési bizottság tagjának Radics Norbert delegált tagot, az elnöki tisztség betöltésére dr. Csörnyei László delegált tagot választja.
2. A Társulás Tanácsa az 1. számú melléklet szerinti tartalommal elfogadja a Komlói Kistérség Többcélú Önkormányzati Társulás Szervezeti és Működési Szabályzatát.

**Határidő:** azonnal

**Felelős:** Polics József elnök

**k.m.f.**

**Polics József**

**elnök**

1. **sz. melléklet**

**KOMLÓI KISTÉRSÉG TÖBBCÉLÚ ÖNKORMÁNYZATI TÁRSULÁS SZERVEZETI ÉS MŰKÖDÉSI SZABÁLYZATA**

**2023.**



**KOMLÓI KISTÉRSÉG TÖBBCÉLÚ**

**ÖNKORMÁNYZATI TÁRSULÁS**

**SZERVEZETI ÉS MŰKÖDÉSI SZABÁLYZATA**

A Komlói Kistérség Többcélú Önkormányzati Társulás Társulásának Tanácsa, az államháztartásról szóló 2011. évi CXCV. törvény 10. §. (5) bekezdése, valamint az államháztartásról szóló törvény végrehajtásáról szóló 368/2011. (XII.31.) Korm. rendelet 13. §-a alapján, a Társulás szervezeti és működési szabályzatát az alábbiak szerint állapítja meg:

**I.**

**Általános rendelkezések**

1.) A társulás neve: **Komlói Kistérség Többcélú Önkormányzati Társulás** (továbbiakban: Társulás).

2.) A Társulás főbb azonosítói:

* Székhelye: 7300 Komló, Városház tér 3.
* Tagjai: a szabályzat 2. sz. melléklete tartalmazza a Társulás tagjainak nevét, székhelyét és képviselőjét
* Alapítás éve: 2004
* Törzskönyvi azonosító: 556749
* Adószáma: 15556741-2-02
* KSH számjele: 15556741-8411-326-02
* TEÁOR: 8411
* Gazdálkodási formakód: 327
* Számlaszám: Takarékbank 50800142-11068051
* Típusa: önálló jogi személy, előirányzatai felett teljes jogkörrel rendelkező, önállóan gazdálkodó szerv

3.) A Társulás működési területe: A 2. sz. mellékletben szereplő települési önkormányzatok közigazgatási területe, valamint a Társulási megállapodásban megjelölt területek.

4.) A Társulás bélyegzője: „Komlói Kistérség Többcélú Önkormányzati Társulás” felirattal ellátott négyzet alakú bélyegző, mely tartalmazza továbbá a címet és az adószámot.

**II.**

**A Társulás célja és feladata**

1.) A Társulásban résztvevő önkormányzatok képviselő-testületei a közös céloknak megfelelő hatékony és eredményes tevékenység érdekében, a Társulási Megállapodásban rögzített módon szervezik és hangolják össze a települési önkormányzatok alábbi feladatait:

* gazdasági és területfejlesztési feladatok,
* tanácsadás, rendezési tervek koordinálása, pályázatfigyelés,
* szakmai oktatás, pályázat készítése,
* város- és községgazdálkodási szolgáltatás,
* kiegészítő alapellátási szolgáltatások (központi orvosi ügyelet),
* családsegítés, gyermekjóléti alapellátás,
* szociális alapellátás:
  + idősek nappali ellátása,
  + házi segítségnyújtás,
  + jelzőrendszeres házi segítségnyújtás,
  + étkeztetés,
  + szociális szakellátás,
  + családok átmeneti otthona,
  + hajléktalanok átmeneti szállása,
* belső ellenőrzés,
* informatikai szolgáltatás,
* tűz- és munkavédelem,
* közművelődési feladatok - Közkincs kerek-asztal,
* sport- és ifjúsági feladatok,
* gyermekek napközbeni ellátása (bölcsőde),
* gyepmesteri feladatok ellátása.

E pontban meghatározott feladatellátása során:

* szakmai és komplex program előkészítő,
* javaslattevő,
* programmenedzselő,
* koordináló,
* döntést hozó, a döntések végrehajtását figyelemmel kísérő és végrehajtó tevékenységet folytat.

2.) A Társulás nyereség elérése, haszonszerzés céljából, üzletszerűen, piaci alapon végzett termelésnek, szolgáltatásnak, értékesítésnek minősülő vállalkozási tevékenységet nem folytathat.

**III.**

**A Társulás vagyona**

1.) A Társulás tagjai a többcélú társulás feladatai megvalósítása érdekében pénzügyi hozzájárulást biztosít, átadott pénzeszköz formájában, amely a Társulás vagyonát képezik.

2.) A Társulás vagyona a tagdíjakból, átadott pénzeszközből, és egyéb szervezetek támogatásából képződik. A vagyon szaporulata a Társulást illeti meg. A Társulás intézményeinek megszűnése esetén a Komlói székhely és telephelyek vagyona Komló Város Önkormányzatát, a Szászvári mikro-körzet vagyona Szászvár Nagyközség Önkormányzatát, míg az Egyházaskozári mikro-körzet vagyona Egyházaskozár Község Önkormányzatát illeti meg.

3.) A Társulás bevételei elősegíti:

* az önkormányzatok közszolgáltatásainak biztosítását,
* egyes gazdasági, fejlesztési műveletek finanszírozását,
* a települések összehangolt fejlesztéséhez és működéséhez az anyagi eszközök hatékonyabb felhasználását.

4.) A Társulás vagyona felett tulajdonosként a Társulás Tanácsa rendelkezik.

**IV.**

**A Társulás szervei**

A Társulás Tanácsa

A Társulás Elnöksége

A Társulás Elnöke

A Társulás Alelnökei

A Társulás Bizottságai

A Társulás szervezeti ábráját a szabályzat 1. sz. melléklete tartalmazza.

**V.**

**A Társulási szervek működése**

**1. A Társulás Tanácsának ülései**

1.) A Társulás a 2. számú mellékletben feltüntetett tagönkormányzatokból áll.

2.) A Társulás Tanácsa a Társulás döntést hozó szerve.

3.) A Társulás Tanácsa alakuló, rendes, rendkívüli és ünnepi ülést tart.

4.) A Társulás Tanácsa üléseit szükség szerint, de évente legalább 6 alkalommal tartja a gesztor település, Komlói Közös Önkormányzati Hivatal nagytermében.

5.) A Társulás önálló jogi személy. A társulási feladat- és hatáskörök a Társulás Tanácsát illetik meg. A Társulás Tanácsának feladatait és hatásköreit a Társulás Elnökségére átruházhatja, az átruházott feladatot bármikor magához vonhatja.

A Társulás Tanácsának hatásköréből nem ruházható át:

* egyhangú döntést igénylő kérdések,
* kinevezések, megbízatások adományozása, visszavonása,
* intézmény alapítása, átszervezése, megszüntetése,
* a jogszabály szerint át nem ruházható hatáskörök.

6.) A Társulás Tanácsának tagjai a társult önkormányzatok képviselő-testületei által delegált személyek.

7.) A Társulás Tanácsa fő szabályként minden hónap utolsó csütörtöki napján, délelőtt 10 órai kezdettel rendes ülést tart. Az elnök kezdeményezésére, indokolt esetben (pl. ünnep, Társulás Tanács tagjainak elfoglaltsága) a Társulás Tanácsának rendes ülése ettől eltérő időpontra is összehívható.

8.) A Társulás Tanácsának rendes üléseit a Társulás Elnökehívja össze. Az ülés meghívóját és az előterjesztéseket a Társulás Tanácsa tagjainak, a tanácskozási és konzultációs joggal rendelkező meghívottaknak, továbbá a részvételi joggal jelenlévőknek olyan időpontban kell megküldeni, hogy az ülés előtt legalább 3 nappal megkapják.

9.) Az elnökszükség szerint az (7) bekezdésben meghatározottaktól eltérő időpontra rendkívüli ülést hívhat össze.

10.) A Társulás Elnöke rendkívüli ülést köteles összehívni a tagok 1/3-ának, illetve valamely bizottság írásbeli kezdeményezésére, a napirend megjelölésével.

11.) A Társulás Tanácsának ülése rendkívüli esetben rövid úton (telefon, telefax, sms, e-mail stb.) is összehívható.

12.) A Társulás Elnöke a Baranya Megyei Kormányhivatal vezetője kezdeményezésére köteles a Társulás Tanácsa ülésének összehívására.

13.) A Társulás Tanácsa üléseire meg kell hívni a Társulás Tanácsának tagjait, akik szavazati joggal vesznek részt a Társulás Tanácsa ülésein, továbbá a tanácskozási joggal részt vevő Komlói Közös Önkormányzati Hivatal jegyzőjét, a Komló Összeköt Egyesület elnökét és a Komló Összeköt Egyesület frakcióvezetőjét.

14.) Egyes napirendhez esetenként külön szakértők és egyéb részvevők is meghívhatók. Az eseti meghívottak is tanácskozási joggal vesznek részt a Társulás Tanácsának ülésén. Tanácskozási joggal azokat kell meghívni, akik jelenlétét a jogszabály kötelezővé teszi, illetve akinek a meghívását a napirendi pont megtárgyalása indokolttá teszi. A napirend tárgyalásához szükséges szakmai előterjesztő meghívásáról az elnök minden esetben gondoskodni köteles.

15.) A Társulás Tanácsának ülései nyilvánosak. A nyilvános ülésen a hallgatóság az ülés rendjét nem zavarhatja. Az ülés rendjének fenntartása, biztosítása az elnök feladata. A hallgatóság számára az elnök megadhatja a hozzászólás jogát, amennyiben a hozzászólás az ülés rendjének fenntartását veszélyezteti, az elnök jogosult a szó megvonására, indokolt esetben az ülés félbeszakítására.

16.) A Tárulás Tanácsa zárt ülést tart választás, kinevezés, felmentés, vezetői megbízatás adása, visszavonása, fegyelmi eljárás megindítása és állásfoglalást igénylő személyi ügy tárgyalásakor – ha az érintett nem egyezik bele a nyilvános tárgyalásba.

17.) A Társulás Tanácsa zárt ülést rendelhet el vagyonáról való rendelkezés és az általa kiírt pályázat tárgyalásakor, ha a nyilvános tárgyalás üzleti érdeket sértene.

18.) A Társulás Tanácsa akkor határozatképes, ha az ülésen a szavazati joggal rendelkező tagok több mint a fele (11 fő) jelen van és az általuk képviselt települések lakosságszáma meghaladja a Társulást alkotó települések lakosságszámának egyharmadát. A határozatképességet folyamatosan figyelemmel kell kísérni.

19.) A határozatképtelenség okából elmaradt társulási ülés jelen Szabályzat rendelkezései szerint megváltoztatott napirenddel is összehívható. A határozatképtelenség miatt elmaradó képviselő-testületi ülés, mind a rendes, mind pedig a rendkívüli ülés esetében, az ülés eredetileg meghirdetett időpontjához képest 1 hónapon belül újra össze kell hívni.

**2. A Társulás Tanácsa ülésének napirendje**

1.) A Társulás Tanácsa ülését a Társulás Elnökevezeti, ennek során megállapítja a határozatképességet, előterjeszti az ülés napirendjét, vezeti a napirendek feletti vitát és szavazást, fenntartja az ülés rendjét.

2.) A Társulás Tanácsa ülésének napirendi tervezetét a Társulás Elnöketerjeszti elő. Az előterjesztés során – indokolt esetben – eltérhet az írásos meghívótól.

3.) A Társulás Elnöke,a Társulás Alelnökei, a Társulás Bizottságainak elnökei írásban kérhetik javaslatuk sürgős megtárgyalását.

4.) A sürgősségi indítványt – az indítvány rövid indokolásával – legkésőbb az ülést megelőző napon 10 óráig kell írásban benyújtani a Társulás Elnökének.

5.) A sürgősségi javaslatot legfeljebb 2 perc időtartamban, szóban megindokolhatja az előterjesztő. A sürgősség kérdésében a Társulás Tanácsa vita nélkül minősített többséggel határoz.

6.) Sürgősségi indítvány minden olyan indítvány, amely az ülés napirendjében nem szerepel. A Társulás Tanácsa, ha nem ismeri el a sürgősséget, egyszerű szótöbbséggel dönt arról, hogy az indítványt a következő ülésén napirendjére veszi-e.

**3. A tanácskozás rendje**

1.) A Társulás Tanácsa a Társulás Elnökénekelőterjesztése alapján dönt a napirendi pontokról.

2.) Napirend előtt a Társulás Elnöke a kistérség egészét érintő téma esetén adhatja meg a szót. Egyebekben napirend előtti felszólalásnak nincs helye.

3.) A Társulás Elnöke a napirendek sorrendjében az egyes előterjesztések felett külön-külön vitát nyit, de javasolhatja egyes napirendek összevont tárgyalását is.

4.) Az ügy tárgyalása során elsőként az előadó tehet a napirendhez, illetve az előterjesztéshez kapcsolódóan kiegészítést.

5.) A vita megkezdése előtt a Társulás Tanácsának tagjai, továbbá a tanácskozási, konzultációs joggal meghívottak kérdést intézhetnek az ügy előadójához, amelyre a vita előtt választ adni köteles.

6.) A kérdésfelvetések után a vita következik, amelynek során a Társulás Tanácsának tagjai, és a tanácskozási joggal meghívottak jelentkezésük sorrendjében – napirendenként egy-egy alkalommal – felszólalhatnak, amelynek időtartama legfeljebb öt perc lehet. A hozzászólások csak a határozati javaslatra vonatkozhatnak.

7.) Ugyanazon napirend keretében ismételt felszólalást a Társulás Elnöke egy alkalommal két percnyi időtartamra engedélyezhet.

8.) A vita lezárása után a napirend előadója válaszol a hozzászólásokra.

9.) A jegyző esetleges törvénnyel kapcsolatos észrevétele megtételéhez nem szükséges az elnök általi hozzászólási jog megadása.

**A tanácskozás rendjének fenntartása**

1.) A tanácskozás rendjének fenntartása a Társulás Elnökének feladata.

2.) A Társulás Elnöke:

* figyelmezteti azt a hozzászólót, aki eltér a tárgy témájától, vagy a tanácskozáshoz nem illő, másokat sértő kifejezéseket alkalmazott, szükség esetén megvonja a szót,
* rendre utasítja azt, aki a Társulás Tanácsához méltatlan magatartást tanúsít,
* ismételt rendzavarás esetén az ülésterem elhagyására kötelezi a rendzavarót.

3.) Ha a Társulás Tanácsa ülésén olyan rendzavarás történik, amely a tanácskozást lehetetlenné teszi, a Társulás Elnöke az ülést határozott időre félbeszakíthatja.

**4. A Társulás Tanácsa ülésének vezetése**

1.) A Társulás Tanácsa ülését a Társulás Elnöke, távolléte és akadályoztatása esetén a Társulás valamelyik Alelnöke vezeti.

2.) A határozatképességet a jelenléti ív alapján kell megállapítani.

3.) A Társulás Tanácsának üléseiről jegyzőkönyvet kell készíteni.

**5. A Társulás Tanácsa üléseinek meghívója, az előterjesztés és a jegyzőkönyv tartalmi követelményei**

**A meghívó**

1.) A Társulás Tanácsa üléseinek meghívóját az ülés előtt legalább 3 nappal korábban meg kell küldeni a Társulás Tanácsa tagjainak és a tanácskozási, konzultációs joggal meghívottaknak.

2.) A meghívónak tartalmaznia kell:

* az ülés helyét és időpontját,
* a javasolt napirendi pontokat,
* az előterjesztők, valamint a napirendhez tartozó meghívottak nevét,
* egyhangú döntés esetén az erre történő utalást.

Az a tag, aki az egyhangú szavazásra vonatkozó utalás ellenére az ülésen nem jelenik meg és helyettesítéséről nem gondoskodik, az ülés megszervezésével kapcsolatos költségek és a megjelentek költségeinek megtérítésére kötelezhető.

3.) A meghívóhoz mellékelni kell:

* az előterjesztéseket,
* a határozat-tervezeteket.

4.) A Társulás Tanácsa ülésére tanácskozási joggal meg kell hívni:

* az ágazati bizottság tagjait,
* a tárgyalt téma szakértőit,
* a tárgyban érintett civil szervezetek vezetőit,
* az érintett intézmények vezetőit,
* jogszabály szerint meghívandó személyeket,
* a Komló Összeköt Egyesület elnökét és
* a Komló Összeköt Egyesület frakcióvezetőjét

5.) Az alakuló ülésre a meghívót a székhely önkormányzat alkalmazottja küldi ki a tagönkormányzatok, illetve a jogszabályban és az e rendeletben meghatározott személyek részére.

**Az előterjesztés**

1.) Előterjesztésnek minősül az ülés napirendjei közé felvett határozat-tervezet, beszámoló, tájékoztató.

2.) A Társulás Tanácsának üléseire az előterjesztés írásban vagy szóban nyújtható be. A határozati javaslatot, akkor is írásban kell benyújtani, ha az előterjesztésre szóban került sor. Halaszthatatlan esetben a Társulás Elnöke engedélyezi az írásba foglalt előterjesztésnek és határozati javaslatnak az ülésen való kiosztását.

3.) A Társulás Tanácsának előterjesztést nyújthat be:

* a Társulás Elnöke, a Társulás Alelnökei,
* a Társulás Bizottsága,
* a Társulás tagja,
* azok, akiket erre felkérnek.

4.) Az előterjesztés két részből áll:

Az első rész tartalmazza:

* az előterjesztés tárgyát, előadóját, ügyiratszámát,
* az előzményeket, annak áttekintését, hogy az előterjesztés szerepelt-e korábban napirenden és milyen döntés született,
* a meghozandó döntés indokainak bemutatását,
* az előkészítésben résztvevők megnevezését,
* a tanács döntésére hatáskört biztosító jogszabály megjelölését.

A második rész tartalmazza:

* a határozati javaslatot, amely egyértelműen megfogalmazott rendelkező részből áll,
* a végrehajtásért felelős személy megnevezését,
* a végrehajtás határidejét.

**A jegyzőkönyv**

1.) A Társulás Tanácsának üléseiről jegyzőkönyvet kell készíteni.

2.) A Társulás Tanácsának üléseiről készült jegyzőkönyvet gyorsírással vagy hangszalag segítségével kell rögzíteni.

3.) A jegyzőkönyvet a székhely önkormányzat hivatala készíti el.

4.) A Társulás Tanácsa ülésének jegyzőkönyve két példányban készül:

* egy példány a Társulás irattárába kerül;
* a második példányt évente kötetbe kell kötni, amely a Társulás Elnökénél kerül elhelyezésre
* a jegyzőkönyvet az ülést követő 15 napon belül meg kell küldeni a Baranya Megyei Kormányhivatal részére, elektronikus úton, az erre a célra létrehozott felületen keresztül a hivatal alkalmazásában álló, e feladatra kijelölt alkalmazott által;

5.) A jegyzőkönyv tartalmazza:

* az ülés helyét és időpontját,
* az elfogadott napirendet,
* napirendi pontonként az előadók nevét, a szóbeli előterjesztés rövid tartalmát,
* a felszólalók nevét és mondanivalójuk lényegét,
* döntésenként a szavazás eredményét,
* az elhangzott bejelentéseket és az azokkal kapcsolatos válaszokat, a határozatokat,
* a tagok külön kérésére a hozzászólása szó szerinti szövegét.

6.) A jegyzőkönyv mellékletei:

* a meghívó,
* az előterjesztések, a határozat- és rendelet-tervezetek egy-egy példánya,
* a jelenléti ív a tagokról és a meghívottakról.

7.) A jegyzőkönyvet a Társulás Elnöke írja alá.

8.) Zárt ülésről külön jegyzőkönyvet kell készíteni az 5.) és 6.) pontban meghatározott szabályok betartásával.

**6. A Társulás Tanácsának döntései**

1.) A Társulás Tanácsa döntéseit határozattal hozza.

2.) A határozathozatalhoz a jelenlévő képviselők több mint a felének egybehangzó igen szavazata szükséges, amely annyi tag igen szavazatát jelenti, ami eléri az általuk képviselt település lakosságszámának egyharmadát.

3.) A minősített többségű döntéshez a Tanács legalább 11 tagjának „igen” szavazata szükséges, mely eléri a Társulásban részt vevő tagok által képviselt települések lakosságszámának a felét.

4.) Minősített többség szükséges a Társulás Tanácsa döntésekor az alábbi esetekben:

* a Társulás szervezeti és működési szabályzatának elfogadása, módosítása
* a Társulás költségvetésének elfogadásához, módosításához, a zárszámadás elfogadásához
* a kistérség fejlesztését szolgáló – pénzügyi hozzájárulást igénylő – pályázat benyújtásához, az ahhoz szükséges települési hozzájárulás meghatározásához,
* zárt ülés elrendeléséhez: a vagyonával való rendelkezés és általa kiírt pályázat tárgyalásakor, ha a nyilvános tárgyalás üzleti érdeket sértene,
* sürgősségi indítványhoz,
* az egyhangú döntést igénylő kérdésekben, amennyiben az egyhangúság nem valósult meg, 30 napon belül megismételt ülésen történő döntéshez,
* a hatáskörébe utalt választás, kinevezés, felmentés, vezetői megbízatás adása, illetőleg visszavonása, fegyelmi eljárás megindítása, fegyelmi büntetés kiszabása,
* a Tanács tagjának kizárásához

5.) A döntéshozatalból kizárt az a tag, vagy képviselője, akit, vagy akinek hozzátartozóját az ügy érinti. A tag érintettségét köteles bejelenteni.

6.) A döntésből kizárt tagot a jelenlét szempontjából figyelembe kell venni, nevét a jegyzőkönyvben külön fel kell tüntetni.

7.) A Társulás Tanácsa döntéseit nyílt vagy titkos szavazással hozza.

* A nyílt szavazás kézfelemeléssel történik.
* A Társulás Tanácsa személyi ügyekben titkos szavazást tart, ha bármely tag vagy az érintett ezt indítványozza, és a Társulás Tanácsa minősített többséggel ezt ügyrendi kérdésként jóváhagyja. A titkos szavazás lebonyolítása háromtagú eseti bizottság feladata.

8.) A szavazás rendje:

* a Társulás Elnöke az előterjesztésben szereplő és a vita során elhangzott határozati javaslatot egyenként megszavaztatja,
* a beérkezés sorrendjében előbb a módosító, majd az eredeti javaslatok felett kell dönteni,
* a feltett kérdésre történő szavazás sorrendje: először az igennel, majd a nemmel válaszolók, végül a tartózkodók,
* a szavazás eredményének megállapítása után a Társulás Elnöke kihirdeti az eredményt.

9.) A Társulás Tanácsának határozatait külön-külön – a naptári év elejétől kezdődően – folyamatos sorszámmal és évszámmal kell ellátni és következők szerint:

Komlói Kistérség Többcélú Önkormányzati Társulás Tanácsának

……………/………év (……hó……nap) Tct. számú határozata.

10.) A Társulás Tanácsa ülésein a tagönkormányzatok delegáltjai egy szavazati joggal rendelkeznek.

Komló Város Önkormányzata képviseletében a tagönkormányzat delegáltja a Társulás Tanácsa ülésén az átadott szociális intézményekkel kapcsolatos döntéseknél a költségvetés arányában rendelkezik szavazati joggal.

**7. A Társulás más szerveinek ülései**

**A Társulás Elnöksége**

1.) A Társulás Elnöksége háromtagú. Az Elnökség vezetője az elnök, tagjai a két alelnök.

2.) Az Elnökség ülését a Társulás Elnöke vezeti. A Társulás Elnöksége feladatait a Társulás Elnöke osztja ki, rendelkezik a felelősökről és a határidőkről.

3.) A Társulás Elnökségének ülésére a Társulás Tanácsának üléseire irányadó szabályokat kell alkalmazni különös tekintettel arra, hogy a képviselő-testületek által delegált személy akadályoztatása esetén az adott település képviselő-testületének egy tagja meghatalmazással képviselheti a Társulás Elnökségének tagját.

4.) A Társulás bankszámlája felett a Társulás Elnöke teljes jogkörrel önállóan, a Társulás két Alelnöke együttesen rendelkezik

**A Társulás Elnöke**

1.) A Társulást a Társulás Elnöke képviseli.

2.) A Társulás Elnökét a Társulás Tanácsa saját tagjai sorából, az önkormányzati ciklus idejére választja meg. A Társulás Elnöke szervezi a Társulás munkáját.

3.) A társulás elnökének személyére a Társulás Tanács tagjai tehetnek javaslatot.

4.) A Társulás Elnöke tagja a Társulás Tanácsának, határozathozatal, döntéshozatal szempontjából tagnak tekintendő.

5.) A Társulás Elnökének feladatai - a Társulási Megállapodásban rögzítetteken túl -

* képviseli a Társulást,
* ellátja a kötelezettségvállalási, utalványozási, kiadmányozási jogosítványt,
* előkészíti, összehívja és vezeti a Társulás Tanácsa üléseit,
* érvényt szerez az SZMSZ szabályainak,
* elkészítteti a Társulás működéséhez szükséges szabályzatokat.

**A Társulás Alelnökei**

1.) A Társulás Tanácsa, az önkormányzatok választási ciklusának idejére, a saját tagjai sorából kettő alelnököt választ.

2.) A társulás alelnökének személyére a Társulás Tanács tagjai tehetnek javaslatot.

3.) A Társulás Alelnökei a Társulás Elnökének munkáját segítik, illetve annak tartós távolléte, akadályoztatása esetén, őt teljes jogkörrel helyettesítik.

4.) A Társulás Alelnökei, a közöttük kialakított munkamegosztásnak megfelelőn, segítik a Társulás Elnökének munkáját és helyettesítik.

**A Társulás Bizottságai**

1.) A Társulás Tanácsa előkészítő, szervező, javaslattevő és ellenőrzési hatáskörrel ágazati, szakmai és eseti bizottság létrehozásáról dönt.

2.) A Társulás Bizottságainak elnökét és tagjainak több mint felét a Társulás Tanácsa tagjai közül kell megválasztani. A Társulás Elnöke és a Társulás Alelnökei bizottságnak nem lehetnek tagjai, a bizottsági elnök más bizottságnak nem lehet tagja.

3.) A Társulás Tanácsának tagját legfeljebb két bizottság tagjának lehet megválasztani.

4.) A Társulás Bizottságainak elnökeit és tagjait díjazás nem illeti meg a bizottságban végzett munkájáért. A Társulás Elnöke írásban engedélyezheti az indokolt és igazolt költségek megtérítését.

5.) A Társulás Bizottságai előkészítik a Társulás Tanácsának döntéseit, ellenőrzik a döntések végrehajtását.

6.) A Társulás Bizottságai tevékenységi körébe tartozó ügyben előterjesztés csak a Társulás Bizottságai véleményezésével nyújtható be.

7.) A döntéshozatalból kizárt az a bizottsági tag, akit, vagy akinek hozzátartozóját az ügy személyesen érinti.

8.) A személyes érintettséget a tag köteles bejelenteni.

9.) A Társulás Bizottságai összehívásáról a bizottsági elnök gondoskodik.

10.) A bizottsági elnök, amennyiben területfejlesztéssel kapcsolatos téma kerül megvitatásra, köteles meghívni a tanácskozási és konzultációs joggal rendelkező szervezeteket.

11.) A Társulás Tanácsa az alábbi bizottságokat hozza létre:

* Pénzügyi és Területfejlesztési Bizottság
* Humánszolgáltató Bizottság

12.) A Társulás Tanácsa választja a bizottság tagjait és elnökét.

13.) A Társulás Bizottságainak hatásköreit, létszámát és személyi összetételét a 3. sz. melléklet tartalmazza.

14.) Amennyiben a bizottság határozatképtelenség miatt nem tudja véleményezni a hatáskörébe tartozó előterjesztést, abban az esetben a másik bizottság jogosult véleményezésre.

15.) A Társulás Bizottságai működésére – e fejezetben foglalt eltérésekkel – a Társulás Tanácsának működésére vonatkozó szabályok az irányadók.

**A Társulás Tanácsának tagjai**

1.) A Társulás Tanácsának tagja a kistérség egészéért vállalt felelősséggel képviseli a polgárok érdekeit. Részt vehet a Társulás Tanácsa döntéseinek előkészítésében, végrehajtásuk szervezésében és ellenőrzésében.

2.) A Társulás Tanácsa tagjának joga:

* Felvilágosítást kérhet; kérdezhet, amire vagy szóban az ülésen, vagy legkésőbb három napon belül írásban választ kell kapnia.
* A döntéshez szükséges információkat a rendelkezésére bocsássák.
* Kérésére az írásban is benyújtott hozzászólását a jegyzőkönyvhöz kell mellékelni, kérésére véleményét szó szerint kell rögzíteni a jegyzőkönyvben.
* Tanácskozási joggal részt vehet bármely bizottság ülésén, beleértve a zárt ülést is, javasolhatja a Társulás Bizottsága elnökének a bizottság feladatkörébe tartozó ügy megtárgyalását.
* Megbízás alapján képviselheti a Társulás Tanácsát.

3.) A Társulás Tanácsa tagjának kötelezettsége:

* A Társulás Tanácsának munkájában aktívan részt venni.
* Amennyiben bizottsági tag, köteles megjelenni a bizottsági üléseken, és tevékenyen részt venni a bizottság munkájában.
* Írásban, vagy szóban előzetesen bejelenteni, ha a Társulás Tanácsa vagy a bizottság ülésein való részvételében vagy egyéb megbízatása teljesítése közben akadályoztatva van, és ebben az esetben e Szabályzatban meghatározott módon köteles gondoskodni a képviseletéről.
* Felkérés alapján részt venni a Társulás Tanácsa által előírt külön feladatokban.
* A vele szemben felmerült összeférhetetlenségi okot a vita megkezdése előtt bejelenteni.

**A Társulás munkaszervezeti feladatainak ellátása**

1.) A Társulás együttműködési megállapodásban vállalt tevékenységeinek, feladatainak megszervezését és végrehajtását a Komlói Közös Önkormányzati Hivatal és Komló Város Önkormányzata látja el.

2.) Komlói Közös Önkormányzati Hivatal feladata:

* A Társulás Tanácsa döntéseinek előkészítése, végrehajtása, a feladatok megvalósítása.
* Az elnökségi, ágazati és az eseti bizottságok üléseinek előkészítése.
* A Társulás Tanácsa elé kerülő előterjesztések elkészítése.
* A Társulás Tanácsa és szervei ügyviteli feladatainak ellátása.
* A Társulás Tanácsa üléseiről a jegyzőkönyvek elkészítése.
* A meghozott határozatok nyilvántartása, a határozattal érintettek értesítése, tájékoztatása.
* A tagönkormányzatok munka- és tűzvédelmi feladatainak ellátása.
* A térség kommunikációs és informatikai feladatainak ellátása.
* A Társulási Megállapodásban és jogszabályban előírt területfejlesztési feladatainak ellátása keretében:
* vizsgálja és értékeli a térség társadalmi, gazdasági és környezeti helyzetét, adottságait;
* kidolgozza és elfogadja a térség területfejlesztési koncepcióját, illetve ennek figyelembevételével készített területfejlesztési programját, ellenőrzi azok megvalósítását;
* pénzügyi tervet készít a területfejlesztési programok megvalósítása érdekében;
* a térségi területfejlesztési program figyelembevételével előzetesen véleményt nyilvánít a meghirdetett központi és regionális pályázatokra az illetékességi területéről benyújtott támogatási kérelmekkel kapcsolatban, feltéve, ha ez a jogkör a pályázati felhívásban is szerepel;
* megállapodást köthet a helyi önkormányzatokkal, az önkormányzati társulásokkal, a megyei területfejlesztési tanáccsal és a regionális fejlesztési tanáccsal a saját térségi fejlesztési programjai finanszírozására és megvalósítására;
* véleményt nyilvánít a megyei, illetve regionális fejlesztési koncepcióról, programokról, különösen azoknak a térség területét érintő intézkedéseit illetően;
* közreműködik a térségben kialakult társadalmi, gazdasági és foglalkoztatási válsághelyzetek kezelésében;
* forrásokat gyűjthet a tanács működtetéséhez és a fejlesztési programok megvalósításához;
* képviseli a térséget területfejlesztési ügyekben;
* koordinálja a térségben működő társulások és már – a területfejlesztésben érdekelt – szervezetek együttműködését, együttműködik az állami és civil szervezetekkel;
* pályázatot nyújthat be a térség fejlesztéséhez kapcsolódó források igényléséhez;
* megállapítja költségvetését, gondoskodik annak végrehajtásáról, valamint figyelemmel kíséri és elősegíti a fejlesztési források hatékony, a települések szoros együttműködését erősítő felhasználását;
* véleményt nyilvánít a térségi megbízott kiválasztásával szemben.

3.) Komló Város Önkormányzat feladata:

A tagönkormányzatok belső ellenőri feladatainak ellátása.

**Vagyonnyilatkozat-tételi, összeférhetetlenségi és méltatlansági eljárás**

1. A Társulás által fenntartott intézmények vezetőinek az egyes vagyonnyilatkozat-tételi kötelezettségekről szóló 2007. évi CLII. törvényben és a vonatkozó jogszabályban foglaltak alapján vagyonnyilatkozatot szükséges tenniük. A Intézményvezetők esetében a Társulás Elnöke a vagyonnyilatkozatok kezelője, aki ennek keretében gondoskodik a vagyonnyilatkozatok őrzéséről, a vagyonnyilatkozat-tételt megelőző feladatok ellátásáról, a nyilvántartásba vételi eljárás lefolytatásáról, e nyilvántartás felfektetéséről és naprakészen tartásáról, a nyilatkozatokban foglalt személyes adatok védelmére vonatkozó szabályok betartásáról, a vagyongyarapodási vizsgálattal kapcsolatos feladatok ellátásáról. A vagyonnyilatkozat-tételi kötelezettség teljesítését a Társulás Elnöke ellenőrzi, melyről a Társulás Tanácsát soron következő ülésén tájékoztatja. A vagyonnyilatkozatokat a Komlói Közös Önkormányzati Hivatal személyügyi referense elzártan tárolja.
2. Vagyonnyilatkozat-tételi kötelezettségét az intézményvezetőnek az egyes vagyonnyilatkozat-tételi kötelezettségekről szóló 2007. évi CLII. törvényben foglaltak szerint az esedékesség évében június 30. napjáig kell teljesítenie.
3. Vagyonnyilatkozattal kapcsolatos bejelentés esetén a Társulás Tanácsának ülését 5 napon belül össze kell hívni, amelyen a Társulás Tanácsa megvizsgálja a bejelentés alaposságát. Amennyiben a bejelentést megalapozottnak tartja, az érintett intézményvezetővel szemben az eljárást meg kell indítani, továbbá 15 napon belül be kell szerezni az érdemi döntéshez szükséges adatokat és dokumentumokat. Ezen eljárás után a Társulás Tanácsa soron következő rendes ülésére köteles napirendjei sorába felvenni.
4. Intézményvezetői összeférhetetlenséggel, vagy méltatlansággal kapcsolatos bejelentés esetén az (1) és (2) bekezdésekben írt szabályok az irányadók.

**A Társulás gazdálkodása**

1.) A Társulás önállóan gazdálkodó, önálló jogi személy. Gazdálkodásával és beszámolásával kapcsolatos adminisztratív feladatokat – külön megállapodásban foglaltak alapján – Komló Város Önkormányzat Gazdasági Ellátó Szervezet látja el. A Társulás gazdálkodásának és beszámolásának ellenőrzését a Pénzügyi Bizottság látja el.

2.) A Társulás önálló költségvetéssel rendelkezik.

3.) A költségvetés tervezetét a Társulás Elnöke a Magyarország költségvetéséről szóló törvény elfogadását követő 45 napon belül a Társulás Tanácsa elé terjeszti.

4.) A költségvetés és a zárszámadás elfogadásáról rendelkező határozat mellékletére az önkormányzatok zárszámadásával kapcsolatos rendelkezések az irányadók.

5.) A költségvetés megtárgyalásakor költségvetési határozatot hoz a Társulás.

6.) A Társulás költségvetése magába foglalja a társulás által létrehozott és fenntartott intézmények, valamint a Társulás keretében működő intézményfenntartó társulások és az általuk fenntartott intézmények költségvetését is.

7.) A zárszámadás tervezetét – a Társulás Tanácsa és intézményei adatait összevontan tartalmazó – éves pénzforgalmi jelentést, könyvviteli mérleget, pénzmaradvány kimutatást és eredmény kimutatást a Társulás Elnöke a költségvetési évet követő négy hónapon belül terjeszti a Társulás Tanácsa elé.

**A Társulás által ellátandó alaptevékenységek**

1.) A Társulás által ellátott tevékenységek kormányzati funkciók szerinti besorolása:

011130 Önkormányzatok és önkormányzati hivatalok jogalkotó és általános igazgatási tevékenysége

013360 Más szerv részére végzett pénzügyi-gazdálkodási, üzemeltetési, egyéb szolgáltatások

045120 Út, autópálya építése

082094 Közművelődés – kulturális alapú gazdaságfejlesztés

095020 Iskolarendszeren kívüli egyéb oktatás, képzés

2.) A Társulás intézményei útján ellátott tevékenységei:

• Komlói Kistérség Többcélú Önkormányzati Társulás Szilvási Bölcsőde:

889110 Bölcsődei ellátás

104031 Gyermekek bölcsődei ellátása

104035 Gyermekétkeztetés bölcsődében, fogyatékosok nappali intézményében

104036 Munkahelyi étkeztetés bölcsődében

104037 Intézményen kívüli gyermekétkeztetés

• Komló Térségi Családsegítő és Gyermekjóléti Szolgálat:

889900 Máshová nem sorolható egyéb szociális ellátás bentlakás nélkül

036020 Jogi segítségnyújtás, áldozatsegítés, kárenyhítés, kárpótlás

104042 Gyermekjóléti szolgáltatások

104043 Család és gyermekjóléti központ

106020 Lakásfenntartással, lakhatással összefüggő ellátások

• Komló Térségi Családsegítő és Gyermekjóléti Szolgálat

102031 Idősek nappali ellátása

102032 Demens betegek nappali ellátása

107013 Hajléktalanok átmeneti ellátása

107051 Szociális étkeztetés

107052 Házi segítségnyújtás

107053 Jelzőrendszeres házi segítségnyújtás

A Társulás által alapított intézmények, melyek valamennyi alapítói joga a Társulás Tanácsát illeti meg:

* Komló Térségi Családsegítő és Gyermekjóléti Szolgálat,
* Komló Térségi Integrált Szociális Szolgáltató Központ,
* Komlói Kistérség Többcélú Önkormányzati Társulás Szilvási Bölcsőde.

**Záró rendelkezések**

1.) A Szervezeti és Működési Szabályzat 2023. szeptember 28. napján lép hatályba. Hatálybalépésével egyidejűleg a Társulás korábbi Szervezeti és Működési Szabályzata hatályát veszti.

A szabályzatot a Komlói Kistérség Többcélú Önkormányzati Társulás Tanácsa a 31/2023. (IX.28.)sz. Tct. határozatával jóváhagyta.

**Komló, 2023. szeptember 28.**

**Polics József**

**elnök**

**A szabályzat mellékletei**

1. számú melléklet: A Társulás szervezeti ábrája

2. számú melléklet: A Társulás tagjainak neve, székhelye és képviselője

3. számú melléklet: Bizottságok összetétele, feladatai

4. számú melléklet: Meghatalmazás

**1. sz. melléklet**

**A Társulás szervezeti ábrája**

**TANÁCS**

**ELNÖKSÉG**

**BIZOTTSÁGOK**

**ALELNÖKÖK**

**ELNÖK**

1. **sz. melléklet**

**KOMLÓI KISTÉRSÉG TÖBBCÉLÚ ÖNKORMÁNYZATI**

**TÁRSULÁS ÖNKORMÁNYZATAI**

|  |  |  |
| --- | --- | --- |
| 1. | BIKAL KÖZSÉGI  ÖNKORMÁNYZAT | 7346 BIKAL, |
| ZRÍNYI U. 2. |
| 2. | BODOLYABÉR KÖZSÉG ÖNKORMÁNYZAT | 7394 BODOLYABÉR, |
| PETŐFI U. 21. |
| 3. | EGYHÁZASKOZÁR KÖZSÉG | 7347 EGYHÁZASKOZÁR, |
| ÖNKORMÁNYZAT | FŐ TÉR 1. |
| 4. | HEGYHÁTMARÓC KÖZSÉG | 7348 HEGYHÁTMARÓC, |
| ÖNKORMÁNYZATA | HUNYADI U.71. |
| 5. | HOSSZÚHETÉNY KÖZSÉGI | 7694 HOSSZÚHETÉNY, |
| ÖNKORMÁNYZAT | FŐ ÚT 166. |
| 6. | KÁRÁSZ KÖZSÉGI | 7333 KÁRÁSZ, |
| ÖNKORMÁNYZAT | PETŐFI U. 36. |
| 7. | KÖBLÉNY KÖZSÉGI | 7334 KÖBLÉNY, |
| ÖNKORMÁNYZAT | KOSSUTH TÉR 1. |
| 8. | LIGET KÖZSÉGI | 7331 LIGET, |
| ÖNKORMÁNYZAT | JÓZSEF A. U. 9. |
| 9. | MAGYAREGREGY | 7332 MAGYAREGREGY, |
| KÖZSÉG ÖNKORMÁNYZAT | KOSSUTH U. 73. |
| 10. | MAGYARHERTELEND | 7394 MAGYARHERTELEND, |
| KÖZSÉG ÖNKORMÁNYZAT | KOSSUTH U. 46. |
| 11. | MAGYARSZÉK | 7496 MAGYARSZÉK, |
| KÖZSÉGI ÖNKORMÁNYZAT | KOSSUTH U. 51. |
| 12. | MÁNFA | 7304 MÁNFA, |
| KÖZSÉG ÖNKORMÁNYZATA | FÁBIÁN B. U. 58. |
| 13. | MÁZA | 7351 MÁZA, |
| KÖZSÉG ÖNKORMÁNYZATA | KOSSUTH U. 24. |
| 14. | MECSEKPÖLÖSKE | 7305 MECSEKPÖLÖSKE, |
| KÖZSÉGI ÖNKORMÁNYZAT | SZABADSÁG U. 21. |
| 15. | OROSZLÓ KÖZSÉG | 7370 OROSZLÓ, |
| ÖNKORMÁNYZATA | PETŐFI U. 29. |
| 16. | SZALATNAK | 7334 SZALATNAK, |
| KÖZSÉGI ÖNKORMÁNYZAT | BÉKE U. 3-5. |
| 17. | SZÁSZVÁR | 7349 SZÁSZVÁR, |
| NAGYKÖZSÉG ÖNKORMÁNYZAT | MÁJUS 1. TÉR 1. |
| 18. | SZÁRÁSZ KÖZSÉG | 7184 SZÁRÁSZ, |
| ÖNKORMÁNYZAT | PETŐFI U.20. |
| 19. | TÓFŰ | 7348 TÓFŰ, |
| KÖZSÉG ÖNKORMÁNYZAT | KOSSUTH U. 18. |
| 20. | VÉKÉNY | 7333 VÉKÉNY, |
| KÖZSÉGI ÖNKORMÁNYZAT | FŐ U. 2. |
| 21. | KOMLÓ | 7300 KOMLÓ, |
| VÁROS ÖNKORMÁNYZAT | VÁROSHÁZ TÉR 3. |
|  |  |  |

**A Komlói Kistérség Többcélú Önkormányzati Társulás Tagönkormányzatainak polgármesterei**

|  |  |  |
| --- | --- | --- |
| **Település** | **Polgármester** | **Delegált képviselő** |
| **Bikal** | Kőműves József | Kőműves József |
| **Bodolyabér** | Pataki Sándorné | Pataki Sándorné |
| **Egyházaskozár** | Weisz Kornélia | Weisz Kornélia |
| **Hegyhátmaróc** | Halmos Csaba | Halmos Csaba |
| **Hosszúhetény** | Dr. Csörnyei László | Dr. Csörnyei László |
| **Kárász** | Lép Péter | Lép Péter |
| **Köblény** | Kiss Gyula | Kiss Gyula |
| **Liget** | Vargáné Szabó Gabriella | Vargáné Szabó Gabriella |
| **Magyaregregy** | Fülöpné Rákosa Ildikó | Fülöpné Rákosa Ildikó |
| **Magyarhertelend** | Szeledi Katalin | Szeledi Katalin |
| **Magyarszék** | Kárpáti Jenő | Kárpáti Jenő |
| **Mánfa** | Takács Zsolt | Takács Zsolt |
| **Máza** | Pecze Gábor | Pecze Gábor |
| **Mecsekpölöske** | Nagy Tibor | Nagy Tibor |
| **Oroszló** | Molnár Gábor | Molnár Gábor |
| **Szalatnak** | Radics Norbert | Radics Norbert |
| **Szászvár** | Vidák Krisztina | Vidák Krisztina |
| **Szárász** | Simon Péter | Simon Péter |
| **Tófű** | Walke Zsoltné | Walke Zsoltné |
| **Vékény** | Endrődi Tibor | Endrődi Tibor |
| **Komló** | Polics József | Polics József |

***3. sz. melléklet***

**Bizottságok összetétele**

**Pénzügyi és Területfejlesztési Bizottság 8 fő**

**Elnök:**

dr. Csörnyei László

**Tagok:**

Pataki Sándorné

Molnár Gábor

Halmos Csaba

Lép Péter

Kis Gyula

Endrődi Tibor

Radics Norbert

**Humánszolgáltató Bizottság 8 fő**

**Elnök:**

Weisz Kornélia

**Tagok:**

Walke Zsoltné

Vargáné Szabó Gabriella

Simon Péter

Kőműves József

Fülöpné Rákosa Ildikó

Nagy Tibor

Takács Zsolt

**A bizottságok által, illetve a bizottságok véleményezésével benyújtható előterjesztések**

**Pénzügyi és Területfejlesztési bizottság:**

* Véleményezi a társulás költségvetéséről, zárszámadásáról, belső ellenőrzéséről szóló előterjesztést.
* Véleményezi a fenntartásában lévő intézmény átszervezéséről, megszüntetéséről, alapításáról szóló előterjesztést.
* Véleményez minden pénzügyi kötelezettségvállalással járó előterjesztést és minden vagyongazdálkodáshoz kapcsolódó előterjesztést
* Véleményezi a szervezettel, működéssel, munkarenddel és ügyrenddel kapcsolatos előterjesztéseket.
* A bizottság a térség területén a társadalmi, gazdasági és környezeti fejlesztési terveiről, a helyi önkormányzatok, azok területfejlesztési társulási és a térség területén működő gazdasági szervezetek fejlesztési elképzeléseiről szóló előterjesztéseket véleményezi.
* Véleményezi a megyei, illetve regionális fejlesztési koncepciót, programokat, különösen azok térséget érintő intézkedéseit, elképzeléseit.
* Véleményezi a fejlesztéssel kapcsolatos pályázatokat.
* A véleményezi a versenypályázatokra beérkezett ajánlati dokumentációt, előkészíti az elbírálásukat.

**Humánszolgáltató bizottság:**

* A bizottság véleményezi a benyújtható oktatási, szociális, egészségügyi és informatikai pályázatokat.
* Véleményezi a fenntartásában lévő valamennyi szociális intézmény alapításáról, átszervezéséről, megszüntetéséről szóló előterjesztést.
* Véleményezi a telekommunikációs és informatikai tárgyú előterjesztéseket.
* Véleményezi az egészségügyi előterjesztéseket.
* Véleményezi az informatikai fejlesztéssel kapcsolatos előterjesztést.

***4. sz. melléklet***

***Meghatalmazás***

Alulírott……………………………..(név)………………………………..tagönkormányzat delegáltja, mint a Komlói Kistérség Többcélú Önkormányzati Társulás tagja meghatalmazom ………………………………..(név) polgármestert/alpolgármestert/képviselőt\*, hogy a Társulási Tanács 20…. …… ……. napján tartandó ülésén szavazati és tanácskozási joggal helyettem részt vegyen.

Kelt: ………………………….

………………………………….. ………………………………

tagönkormányzat delegáltja meghatalmazott

\*a megfelelő rész aláhúzandó